L’Ajuntament de Carcaixent fomenta la pilota valenciana entre els més joves
04 de Noviembre de 2015

Carcaixent

El Club de Pilota Carcaixent, en col·laboració amb la Regidoria d’Esports, està organitzant una sèrie de xarrades als col·legis de Carcaixent per a promocionar la pilota valenciana i fomentar la pràctica d’este esport entre les xiquetes i xiquets. L’objectiu és difondre este esport, promocionar la modalitat de Pilota Valenciana tant de les Escoles Esportives Municipals com del Club de Pilota de Carcaixent, i incrementar-ne el nombre de socis joves del club. Les xarrades van començar al col·legi públic Francesc Pons la setmana passada per als alumnes de 3r i 4t de Primària, i ara continuen per als cursos de 5é i 6é.

Les xarrades estan realitzades per membres del club, que els fan una explicació general sobre la pilota valenciana, característiques del joc i diferències amb altres jocs de pilota, com ara la pilota basca. Després de la projecció d’un vídeo on poden vore en què consisteix el joc, la normativa i les modalitats que presenta, s’obri un torn de preguntes perquè els xiquets plantegen els seus dubtes respecte d’este esport. Segons han explicat membres del club, una de les coses que més crida l’atenció als alumnes és tot allò referent a la pilota que s’utilitza per a jugar i la seua fabricació. També els desperta molt d'interés la figura del jugador de pilota i la seua rutina referent a entrenaments i assistència a campionats. Per finalitzar, se’ls mostra de quines maneres poden practicar este esport, bé a través de les Escoles Esportives Municipals o bé entrant a formar part del Club de Pilota de Carcaixent.

Vicent Albelda, regidor d’Esports, ha explicat que “des de l’Ajuntament de Carcaixent s’està treballant perquè la pilota valenciana compte amb tot el suport institucional per a fomentar-la com a esport modern i atractiu per als més joves”. Ha volgut destacar que “un dels objectius del nou equip de govern és protegir i impulsar els esports tradicionals que formen part de la nostra cultura, com és el cas de la pilota”.  Una de les pròximes activitats en què col·laboraran les dos institucions és l’organització del Trofeu de Nadal de Pilota.